Tribunal de Arbitraj Sportiv (TAS) de la Lausanne i-a redus suspendarea Simonei Halep de la patru ani la nouă luni. În apelul formulat, jucătoarea de tenis în vârstă de 32 de ani a cerut ca sancțiunea să fie redusă și să nu depășească perioada deja executată. Mai exact un an și patru luni, din 7 octombrie 2022 până în februarie 2024.
Cum s-a ajuns la reducerea suspendării de la 4 ani la 9 luni? Comisia a determinat în unanimitate că Simona Halep a încălcat neintenționat regulile antidoping și că a dovedit, cu probabilitate, că roxadustatul a intrat în corpul său prin consumul unui supliment alimentar contaminat.
În acest context, TAS a încadrat cazul Simonei Halep la următoarele prevederi din Codul WADA, în baza cărora suspendările pentru dopaj ale sportivilor pot fi reduse :
Simona Halep a fost suspendată 4 ani de Agenţia Internaţională pentru Integritatea Tenisului (ITIA) pentru două încălcări separate ale Programului Antidoping din Tenis: identificarea substanţei interzise roxadustat la US Open în 2022 și neregularităţile din paşaportul său biologic. ITIA a cerut la TAS cea mai drastică pedeapsă pentru Simona Halep, cuprinsă între patru şi şase ani de suspendare.
"Procedura de apel a TAS a cuprins procese intensive şi o audiere de trei zile care a avut între 7 şi 9 februarie, la Lausanne. Comisia TAS a audiat numeroşi experţi şi martori, majoritatea prezenţi fizic la audiere. Comisia a determinat în unanimitate ca perioada de patru ani de ineligibilitate impusă de tribunalul independent al ITF să fie redusă la nouă luni, începând cu 7 octombrie 2022, perioadă care a expirat pe 6 iulie 2023. Întrucât termenul a expirat înainte ca apelul să fie depus la TAS, completul TAS a hotărât că e oportun să emită dispoziţia cât mai curând posibil, împreună cu un comunicat de presă cuprinzător", se arată în comunicatul TAS.
Referitor la testul pozitiv la roxadustat, tribunalul a menționat că "Halep nu a contestat răspunderea pe care o avea şi acceptat că, având în vedere prezenţa substanţei în eşantion, a comis încălcarea regulamentului antidoping, articolele 2.1 şi 2.2 din TADP".
În apărarea sa, se arată în comunicat, Simona Halep a obiectat totuși în privinţa intenţiei şi a pretins că testul pozitiv a fost rezultatul unei contaminări.
"După ce a luat în considerare, cu atenţie, toate probele prezentate, comisia TAS a determinat că Simona Halep a dovedit, cu probabilitate, că roxadustatul a intrat în corpul său prin consumul unui supliment alimentar contaminat pe care îl folosise în zilele dinainte de 29 august 2022 şi că roxadustatul, cum s-a dovedit în proba sa, a provenit din produsul contaminat.
În consecinţă, comisia TAS a determinat că Halep a dovedit că încălcarea regulilor antidoping a fost neintenţionată. Deşi comisia a considerat că Simona Halep are o anumită vină sau este vinovată de neglijenţă pentru violările regulamentului antidoping, deoarece nu a avut destulă grijă când a utilizat suplimentul Keto MCT, a concluzionat că vina sa nu este una semnificativă", se menționează în decizia TAS.
Tribunalul de Lausanne a anulat proba de sânge. "Contrar raţionamentului primei instanţe, completul CAS a stabilit că este adecvat să ia în considerare rezultatele unei probe de sânge private oferite de Simona Halep pe 9 septembrie 2022 în contextul unei intervenţii chirurgicale care a avut loc la scurt timp după aceea.
Aceste rezultate şi declaraţiile publice făcute de Simona Halep că nu a intenţionat să concureze pentru restul anului calendaristic 2022, a afectat plauzibilitatea scenariilor dopajului pe care s-a bazat tribunalul Independent al ITF. Având în vedere probele în ansamblu, completul CAS nu a considerat că s-a produs o încălcare a regulilor antidoping în temeiul articolului 2.2. din TADP. Astfel, a respins această acuzaţie", a precizat TAS în a doua decizie.